се включат в приложение А към Регламент (ЕО) No 474/2006. Pacific Royale Airways, Manunggal Air Service, Nusantara Buana Air, Survai Udara Penas и Asconusa Air Transport следва да бъдат заличени от приложение А към Регламент (ЕО) No 474/2006.
 Въздушни превозвачи от Иран
 (37)
 На 30 март 2010 г. въздушният превозвач Iran Air, сертифициран от Организацията за гражданска авиация на Ислямска република Иран (CAOIRI), бе включен в приложение Б към Регламент (ЕО) No 474/2006. На 5 юли 2010 г., след извършено посещение за оценка на място, оперативните ограничения на въздухоплавателния флот на Iran Air бяха допълнително уточнени.
 (38)
 Iran Air се свърза с Комисията и предостави информация относно настоящия си въздухоплавателен флот, подкрепена със съответната документация. Компанията поиска да се изключат от експлоатационни ограничения всички въздухоплавателни средства от типа A 320, за да може да извършва дейност в рамките на Съюза и със своите по-нови въздухоплавателни средства от този тип. Според информацията, предоставена от Iran Air, средната възраст на флота на Iran Air от типа A 320 е по-ниска от средната възраст на въздухоплавателните средства, на които е разрешено да извършват дейност в рамките на Съюза. Iran Air твърди също, че въздухоплавателните средства могат да бъдат експлоатирани по надежден начин. Тъй като обаче не бе възможно представените доказателства да бъдат проверени, е невъзможно въз основа на текущата информация, с която Комисията разполага, да се добавят нови въздухоплавателни средства към списъка с въздухоплавателни средства, с които Iran Air може да извършва дейности в Европейския съюз.
 (39)
 Според САО на Iran Air броят на въздухоплавателните средства от типовете, които имат право да извършват дейност в рамките на Съюза, е намалял. Списъкът на освободените въздухоплавателни средства, включени в приложение Б към Регламент (ЕО) No 474/2006, следва да бъде съответно изменен.
 (40)
 Поради това, и в съответствие с общите критерии, определени в приложението към Регламент (ЕО) No 2111/2005, бе преценено, че списъкът на Общността на въздушните превозвачи, които са предмет на оперативна забрана в границите на Съюза, следва да се измени така, че приложение Б към Регламент (ЕО) No 474/2006 да отговаря на текущия въздухоплавателен флот на Iran Air.
 Въздушни превозвачи от Ирак
 (41)
 Между 13 юни 2014 г. и 16 март 2015 г. ЕААБ четири пъти писа на иракския орган за гражданско въздухоплаване („ICAA“) относно опасения за безопасността във връзка с показателите на Iraqi Airways по програмата SAFA. По повод на тези опасения, данните от SAFA доказват липса на достатъчен анализ на първопричините от страна на Iraqi Airways.
 (42)
 Iraqi Airways поиска от ЕААБ разрешение за оператор от трета държава (ТСО) на 20 август 2014 г. ЕААБ оцени искането за разрешение за ТСО на Iraqi Airways в съответствие с изискванията на част TCO.
 (43)
 При проверката на оценката на безопасността на Iraqi Airways във връзка с искането за разрешение за ТСО ЕААБ изрази сериозно безпокойство по отношение на невъзможността на Iraqi Airways да отговори на констатираните проблеми по безопасността и да представи своевременно информация, свързана с безопасността. Поради това ЕААБ заключи, че допълнителна оценка няма да доведе до издаване на разрешение за Iraqi Airways